31997R0629
L 096/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 629/97 НА КОМИСИЯТА
от 10 април 1997 година
за изменение за трети път на Регламент (ЕО) № 785/95 относно определяне на подробни правила за прилагането на Регламент (ЕО) № 603/95 на Съвета относно общата организация на пазара на сух фураж
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 603/95 на Съвета от 21 февруари 1995 г. относно общата организация на пазара на сух фураж (1), последно изменен с Регламент (ЕО) № 1347/95 (2), и по-специално член 18 от него,
като има предвид, че опитът показа, когато държавите-членки съобщават на Комисията окончателните данни за количествата сух фураж, отговарящ на изискванията за помощ, че една или повече държави-членки могат да представят грешни цифри и могат да искат да ги коригират впоследствие; като има предвид, че това може да има влияние върху нивото на помощта, изчислена от експертите от Комисията; като има предвид, че затова следва да бъде създадена процедура, която да се прилага в този случай и с цел да се избегне горепосоченият проблем;
като има предвид, че някои държави-членки могат да използват компютризирана система за администриране на някои операции, която има преимуществото да икономисва време и пари; като има предвид, че използването на тази процедура следва да бъде позволено при определени условия;
като има предвид, че следователно Регламент (ЕО) № 785/95 на Комисията (3), последно изменен с Регламент (ЕО) № 620/96 (4), следва да бъде изменен;
като има предвид, че мерките, предвидени в настоящия регламент са в съответствие със становището на Управителния комитет по сух фураж,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 785/95 се изменя, както следва:
1.
Следният параграф се добавя към член 6:
„4. Остатъкът, посочен в горепосочения параграф 3, се изчислява на базата на нотификации от държавите-членки в съответствие с член 15, буква а), второ тире. Когато в резултат от последващи проверки, една или повече държави-членки представят втора, надлежно обоснована нотификация, която поправя първата, като я увеличава, втората нотификация се взема под внимание само ако остатъкът, изчислен на базата на първата нотификация, не е засегнат. Количествата сух фураж, които не могат да бъдат взети предвид, като се прилага горепосоченото, в този случай ще се разпределят за следващата пазарна година.“
2.
Следното се добавя към член 8, параграф 5, първа алинея:
„Въпросните документи могат, когато е необходимо, да бъдат представени в електронна форма, ако съответните страни съвместно се споразумеят да приемат тази форма на комуникация. В този случай преработващото предприятие съхранява документите в традиционна форма и ги прави достъпни за всякакви проверки, изисквани от компетентните органи.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 април 1997 година.